ཞེས་མཆོད་པར་བརྗོད་པ་སྔོན་དུ་བཏང་སྟེ།དེ་ཡང་གོ་ལ་ཟླུམ་པོའི་ཁྱོན་འདིར་ཁྱབ་པའི་འགྲོ་བ་མིས་གཙོས་པའི་སྲོག་ལྡན་གང་འདྲ་ཞིག་ཡིན་ཕྱིན།ཚང་མ་བདེ་བ་འདོད་པ་དང་སྡུག་བསྔལ་མི་འདོད་པ་།ལུས་བདེ་སེམས་སྐྱིད་ཀྱི་ཆེད་དུ་འབད་མཁན་ཤ་སྟག་ཡིན་ཏེ།དེ་ཡང་སྤྱོད་འཇུག་ལས།གང་ཚེ་བདག་དང་གཞན་གཉིས་ཀ།བདེ་བ་འདོད་དུ་མཚུངས་པ་ལ།།གང་ཚེ་བདག་དང་གཞན་གཉིས་ཀ།སྡུག་བསྔལ་མི་འདོད་མཚུངས་པ་ལ།།ཞེས་གསུངས་པ་ལྟར་རྒྱ་ཆུང་ས་ནས་བཤད་ན་རང་ཉིད་བདེ་བ་ཙམ་མ་ཟད།རང་གི་འཁོར་ཉེ་རྣམས་ཀྱང་བདེ་བ་འདོད་པ་དང་།སྡུག་བསྔལ་གྱི་མིང་ཙམ་ཡང་མཐོང་ཐོས་མེད་པའི་སེམས་ཁམས་ཤིག་སྐྱེ་དུས།རང་ཆས་སུ་གནས་ཡོད་པ་ནི་སྐྱེ་འགྲོ་ཚང་མའི་ལྷན་སྐྱེས་ཀྱི་རང་བཞིན་ཞིག་ཡིན་ལ།རྒྱ་ཆེ་ས་ནས་བཤད་ན་དབུགས་ལྡན་གྱི་སྐྱེ་འགྲོ་ཡོད་དོ་ཅོག་ལ་བདེ་བ་བྱུང་ལ་སྡུག་བསྔལ་མི་འབྱུང་བ།སོ་སོའི་སེམས་ཀྱི་གཏིང་ནས་འདྲ་མཉམ་དང་འཆམ་མཐུན་མཉམ་གནས་ངང་ཞི་བདེ་ལྷིང་འཇགས་ཀྱི་ཚེ་གང་སྐྱེལ་ཐུབ་པའི་འདུན་པ་དེ་ཡིན།འདུན་པ་དེ་ནི་ནང་ཆོས་ཀྱིས་སྐུལ་སློང་ལས་བྱུང་བ་མིན་ལ་རྒྱལ་ཁྲིམས་ཀྱིས་བཟོས་པ་དེ་བས་ཀྱང་མིན།དེ་ནི་ང་རང་ཚོའི་ལུས་ལ་ཁྱབ་པའི་རྣམ་ཤེས་སམ་སེམས་ཁམས་ཀྱི་ཚོར་སྣང་ཞིག་ལས་བྱུང་བ་ཡིན།མཁས་དབང་དང་།བསམ་བློ་བ་ཚོས་མི་དང་མིའི་བར་དང་།མི་རིགས་དང་མི་རིགས་ཀྱི་བར།དེ་བཞིན་རྒྱལ་ཁབ་དང་རྒྱལ་ཁབ་ཕན་ཚུན་བར་འཁྲུག་པ་དང་རྩོད་པ་ལ་སོགས་པ།ཡ་ང་བའི་དཀའ་ངལ་དེ་དག་ཞི་བའི་ཐབས་ལམ་སོ་སོའི་བསམ་གཞིགས་ལས་བྱུང་བའི་བློ་གྲོས་ཀྱི་ནུས་པ་ལ་བརྟེན་ནས་བཞག་པ་དེ་ནི་མ་གྲོས་གཅིག་མཐུན་དུ་ཡོད་པའི་ཞི་བདེ་དེ་ཡིན།དེ་ལྟ་བུའི་ཞི་བདེ་དེ་གང་ལ་བརྟེན་ནས་བྱུང་མིན་བསམ་བློ་བ་ཚོས་སྔོན་དུ་སྡོམ་ཚིག་སྣ་ཚོགས་ཤིག་བྱས་ཡོད་མོད།འོན་ཀྱང་འཛམ་གླིང་འདིར་འཚོ་སྡོད་བྱེད་པའི་དུད་ཚང་ཆུང་ངུ་ཞིག་ལ་ཆ་མཚོན་ན་འཁྲུག་རྩོད་སོགས་མེད་པའི་ཞི་བདེ་ལྡན་པའི་ཁྱིམ་ཚང་ཞིག་ད་དུང་ཡང་ཆགས་ཐུབ་མེད་པ་ནི་ང་ཚོ་ཐུན་མོང་གི་མཐོང་ཆོས་སུ་ཡོད་པ་ཡིན།དེར་བརྟེན་རང་ཉིད་ཀྱིས་བསམ་ཚུལ་གསར་པ་མར་ཤེས་ཀྱི་ལྟ་བ་དམིགས་སུ་བཟུང་ནས་མར་ཤེས་ཀྱི་ལྟ་བས་ཞི་བདེར་ལེགས་སྐྱེས་འབུལ་ཚུལ་གྱི་སྐོར་ལ་ཅུང་ཟད་དཔྱད་དེ།གཞན་གྱི་ལད་མོ་ཙམ་མ་ཡིན་པར་བློ་དཀར་གཞན་ཕན་གྱི་ལྷག་བསམ་མཚོན་ཙམ་ཞིག་འབྲི་བར་འདོད།